Document ID: 32009R0042

KOMMISSIONENS FORORDNING (EF) Nr. 42/2009
af 20. januar 2009
om ændring af forordning (EF) nr. 555/2008 om gennemførelsesbestemmelser til Rådets forordning (EF) nr. 479/2008 om den fælles markedsordning for vin for så vidt angår støtteprogrammer, samhandel med tredjelande, produktionskapacitet og kontrol i vinsektoren
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 479/2008 af 29. april 2008 om den fælles markedsordning for vin, om ændring af forordning (EF) nr. 1493/1999, (EF) nr. 1782/2003, (EF) nr. 1290/2005, (EF) nr. 3/2008 og ophævelse af forordning (EØF) nr. 2392/86 og (EF) nr. 1493/1999 (1), særlig artikel 22, 84 og 107, og
ud fra følgende betragtninger:
(1)
Med henblik på en optimal udnyttelse af de midler, der i givet fald vil kunne anvendes til at øge konkurrenceevnen i vinsektoren, bør medlemsstaterne så vidt muligt kunne gøre brug af mulighederne i forbindelse med både vinstøtteprogrammer, herunder omstrukturerings- og omstillingsforanstaltningen efter artikel 11 i forordning (EF) nr. 479/2008, og investeringer efter artikel 15 i samme forordning, samt fondene for udvikling af landdistrikterne. For at undgå, at de to fonde finansierer den samme foranstaltning, jf. artikel 4, stk. 3, i forordning (EF) nr. 479/2008, bør der trækkes en klar skillelinje på operationsniveauet.
(2)
Efter artikel 16, stk. 1, andet afsnit, andet punktum, i forordning (EF) nr. 479/2008 udbetales der ikke støtte for den mængde alkohol i biprodukter, der skal destilleres, som overstiger 10 % af alkoholmængden i den producerede vin. Det bør præciseres, at medlemsstaten kan overvåge, at denne grænse overholdes, gennem kontrol hos den enkelte producent eller i givet fald på nationalt plan.
(3)
Ifølge artikel 41, litra c), nr. vi), i Kommissionens forordning (EF) nr. 555/2008 (2) skal producenterne anføre oplysninger om forekomsten af druesorter, der er fremkommet ved artskrydsning (direkte producerende hybrider eller andre sorter, som ikke tilhører arten Vitis vinifera), i analyserapporten. Af tekniske grunde bør disse oplysninger dog ikke være påkrævet, og de bør derfor udgå af nævnte bestemmelser.
(4)
I artikel 103, stk. 1, litra b), i forordning (EF) nr. 555/2008 er det fastsat, at tabel 10 i bilaget til Kommissionens forordning (EF) nr. 1227/2000 (3) fortsat skal anvendes, medmindre andet er fastsat i en gennemførelsesforordning om mærkning og præsentation af vin, der skal vedtages på grundlag af artikel 63 i forordning (EF) nr. 479/2008. Henvisningen bør dog være til tabel 9 i bilaget til forordning (EF) nr. 1227/2000.
(5)
I artikel 5, stk. 8, artikel 16, stk. 3, og artikel 20, stk. 2, i forordning (EF) nr. 555/2008 er det fastsat, at medlemsstaterne, hvis de yder national støtte, bør meddele en sådan støtte i den relevante del af skemaet i bilag VII til nævnte forordning. De pågældende oplysninger bør derfor medtages i bilag VII.
(6)
Forordning (EF) nr. 555/2008 bør derfor ændres.
(7)
Foranstaltningerne i denne forordning er i overensstemmelse med udtalelse fra Forvaltningskomitéen for Den Fælles Markedsordning for Landbrugsprodukter -
UDSTEDT FØLGENDE FORORDNING:
Artikel 1
I forordning (EF) nr. 555/2008 foretages følgende ændringer:
1.
I artikel 1 tilføjes følgende stykke:
»3. Ved anvendelse af afsnit II forstås ved »operation« et projekt, en kontrakt, et arrangement eller enhver anden foranstaltning, der indgår i et givet støtteprogram, og som svarer til en af de aktiviteter, der er omhandlet i artikel 7, stk. 1, i forordning (EF) nr. 479/2008 og gennemføres af en eller flere modtagere.«
2.
I afsnit II, kapitel II, afdeling 2, indsættes efter artikel 10 følgende artikel 10a:
»Artikel 10a
Overensstemmelse og sammenhæng
1. Støtten til udgifter til omstrukturering og omstilling, jf. artikel 11, stk. 4, litra b), dækker ikke udgifter til køb af landbrugskøretøjer.
2. En operation, der i henhold til forordning (EF) nr. 1698/2005 er støtteberettiget efter en medlemsstats eller en regions landdistriktsudviklingsprogram, kan ikke også være støtteberettiget i henhold til artikel 11 i forordning (EF) nr. 479/2008 under et nationalt støtteprogram i overensstemmelse med afsnit II i nævnte forordning for denne medlemsstat eller region.
3. Medlemsstaterne forelægger de operationer, de medtager i deres støtteprogrammer for omstrukturerings- og omstillingsforanstaltninger i den relevante del af bilag I i en sådan form, at det er muligt at efterprøve, at operationen ikke er inkluderet i deres landdistriktsudviklingsprogrammer med henblik på støtte.«
3.
Artikel 20 affattes således:
»Artikel 20
Overensstemmelse og sammenhæng
1. Der ydes ikke støtte til markedsføringsforanstaltninger, hvortil der er ydet støtte i henhold til artikel 10 i forordning (EF) nr. 479/2008.
Når medlemsstaterne yder national støtte til investeringer, oplyser de herom de relevante steder i opstillingerne i bilag I, V og VII til denne forordning.
2. En operation, der i henhold til forordning (EF) nr. 1698/2005 er støtteberettiget efter en medlemsstats eller en regions landdistriktsudviklingsprogram, kan ikke også være støtteberettiget i henhold til artikel 15 i forordning (EF) nr. 479/2008 under et nationalt støtteprogram i overensstemmelse med afsnit II i nævnte forordning for denne medlemsstat eller region.
3. Medlemsstaterne forelægger de operationer, de medtager i deres støtteprogrammer for omstrukturerings- og omstillingsforanstaltninger i den relevante del af bilag I i en sådan form, at det er muligt at efterprøve, at operationen ikke er inkluderet i deres landdistriktsudviklingsprogrammer med henblik på støtte.«
4.
I afsnit II, kapitel II, afdeling 7 indsættes efter artikel 25 følgende artikel 25a:
»Artikel 25a
Kontrol af betingelser
Medlemsstaternes kompetente myndigheder tager alle nødvendige skridt til at kontrollere overholdelsen af de betingelser og det loft, der er omhandlet i artikel 24, stk. 1, i denne forordning, sammenholdt med artikel 16, stk. 3, i forordning (EF) nr. 479/2008. Medlemsstaternes kontrol af, at loftet overholdes, kan foregå hos den enkelte producent eller på nationalt plan. De medlemsstater, der vælger at kontrollere på nationalt plan, medtager i alkoholopgørelsen hverken de mængder, der ikke er bestemt til destillation (tilbagetagelse under tilsyn), eller de mængder, der er bestemt til udvikling til andre produkter end alkohol til industriel anvendelse.«
5.
I artikel 41, litra c), udgår nr. vi).
6.
Artikel 103, stk. 1, litra b), affattes således:
»b)
Tabel 9 i bilaget til forordning (EF) nr. 1227/2000 finder fortsat anvendelse, medmindre andet fastsættes i en gennemførelsesforordning om mærkning og præsentation af vin, der skal vedtages på grundlag af artikel 63 i forordning (EF) nr. 479/2008«.
7.
Bilag VII affattes som anført i bilaget til nærværende forordning.
Artikel 2
Denne forordning træder i kraft på syvendedagen efter offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 20. januar 2009.

Labels: 17
5
7
3
6